Mitsubishi hefur kynnt til leiks sjöttu kynslóð hörkutólsins L 200 . Pallbíllinn öflugi byggir á rúmlega 40 ára grunni sem hófst með tilkomu pallbílsins Forte árið 1978 og á vegferð sinni hefur L 200 sett viðmiðin hvað öryggisbúnað varðar . Hann var fyrsti pallbíllinn með veggripsstýringu , hemlunaraðstoð ( Brake Assist ) og merkjakerfi neyðarstöðvunar sem lætur aðra ökumenn vita um hættu í aðsigi . Það var því ekki gefinn neinn afsláttur þegar kom að sjöttu kynslóðinni . Kappkostað var að gera nýju kynslóðina magnaða og hönnunin var unnin eftir kröfum viðskiptavina um harðgerðan , traustan og kraftmikinn pallbíl . Útkoman er grjóthart útlit og uppfært fjórhjóladrif með nýju « Off Road Mode » og « Hill Descent Control » kerfi . Nýr L 200 er með nýja 2.2 lítra 16 ventla MIVEC-dísilvél sem er innan marka Euro 6d - TEMP , reglugerðar um nýja útblástursstaðla í Evrópu , nýja sex gíra sjálfskiptingu , uppfærðan undirvagn , bremsur og nýja fjöðrun . Dráttargeta L 200 er 3000 - 3100 kg , hann er 150 hestöfl og togar 400 Nm . Betri staðalbúnaður en í hágæða stallbaki Staðalbúnaður í L 200 er betri en í hágæða stallbaki . L 200 er með fjórar stjörnur í Euro NCAP og hlaut nýverið Carbuyer verðlaunin sem besti pallbíllinn , þriðja árið í röð .